Thabazimbi-inwoners raadop oor watertekortArgieffoto Hestia Coetzee, ŉ inwoner van Thabazimbi, het aan Maroela Media gesê inwoners sukkel al sedert Januarie met hul watertoevoer en dat hulle soms vir dae aaneen geen water het nie. “Niemand weet wat aangaan nie, want die munisipaliteit het elke keer ŉ ander verskoning,” sê sy. “In Januarie het hulle gesê daar gaan ŉ watertekort wees omdat kleppe vervang moet word. Enkele weke later is dit toe probleme by Magalies Water wat die oorsaak is. Intussen is ons gelukkig as ons vir ŉ uur of twee in die vroeë oggendure water kry.” Nog ŉ inwoner, Marietjie de Beer, sê daar word van tyd tot tyd water aangery deur die Anglo American Amandelbult-myn. Volgens De Beer ontvang sy boonop al vir maande yslike waterrekeninge van die munisipaliteit, ten spyte daarvan dat daar die meeste van die tyd geen water in die krane is nie. “Ek het in Maart ŉ rekening van R23 000 gekry. Ek het ekstra betaal sodat die munisipaliteit my watermeter kan kom toets, maar tot op hede het niemand nog opgedaag om dit te doen nie. En as ek nie my rekening betaal nie, kom sny hulle dit af.” Volgens Joshua Motsomane, woordvoerder van die Thabazimbi-munisipaliteit, het bedrywighede by die Vaalkop-watersuiweringsaanleg tot stilstand gekom en het dit tot gevolg gehad dat die Elandsfontein-reservoir se watervlak onder 10% gedaal het. Dit het ŉ reuse-watertekort veroorsaak en die munisipaliteit genoop om noodbeperkings in te stel en ŉ operasionele plan van stapel te stuur. Die munisipaliteit se operasionele plan sluit die opgradering van ŉ waterpomp en pompmotor by die Thaba Park-boorgat in. Twee gesteelde transformators by van die boorgate sal ook voor einde April vervang word, terwyl ŉ nuwe waterpomp by die Bosveld Park-boorgat geïnstalleer sal word. Die munisipaliteit gebruik watertenks om water aan inwoners in hoërliggende gebiede te verskaf. Motsomane het aan Maroela Media gesê die streng beperkings sal van krag bly tot die situasie verbeter. Hy kon egter nie sê wanneer die waterbeskikbaarheid weer normaal sal wees nie. Volgens die beperkings is water slegs vir ŉ geskeduleerde tydperk elke dag aan die onderskeie areas van Thabazimbi beskikbaar en inwoners is gevra om nie water vir tuinnatmaak of motorwas te gebruik nie. Inwoners is ook gevra om onmiddellik waterlekkasies aan te meld sodat die munisipaliteit watervermorsing sover moontlik kan beperk.